മര്ദ്ദനവും, ബലാത്സംഗ ഭീഷണിയും എഐഎസ്എഫ് വനിതാ നേതാവിന്റെ പരാതിയില് ഏഴ് എസ്എഫ്ഐ പ്രവര്ത്തകര്ക്കെതിരെ കേസ് കോട്ടയം : എംജി സര്വ്വകലാശാലയിലെ എഐഎസ്എഫ് വനിതാ നേതാവിന്റെ പരാതിയില് എസ്എഫ്ഐ പ്രവര്ത്തകര്ക്കെതിരെ കേസ് എടുത്ത് പോലീസ്. വനിതാ നേതാവിനെ ആക്രമിച്ച ഏഴ് പേര്ക്കെതിരെയാണ് കേസ് എടുത്തത്. കോട്ടയം ഗാന്ധി നഗര് പോലീസിന്റേതാണ് നടപടി. എസ്എഫ്ഐ കോട്ടയം ജില്ലാ ഭാരവാഹികളായ അമല് സിഎ, ആര്ഷോ, പ്രജിത്, ഉന്നത വിദ്യാഭ്യാസ മന്ത്രി ആര് ബിന്ദുവിന്റെ പേഴ്സണല് സ്റ്റാഫ് കെ എം അരുണ്, മറ്റ് നേതാക്കളായ ഷിയാസ്, ടോണി കുര്യാക്കോസ്, സുധിന് എന്നിവര്ക്കെതിരെയാണ് കേസ് എടുത്തിരിക്കുന്നത്. സ്ത്രീത്വത്തെ അപമാനിച്ചു, സ്ത്രീയെ മര്ദ്ദിച്ചു, എന്നീ കുറ്റങ്ങളും എസ്ഇ എസ്ടി നിയമപ്രകാരമുള്ള കുറ്റങ്ങളും ചുമത്തിയാണ് കേസ് രജിസ്റ്റര് ചെയ്തിരുന്നത്. ഇവര്ക്കെതിരെ അറസ്റ്റ് ഉള്പ്പെടെയുള്ള നടപടികള് ഉടന് ഉണ്ടാകുമെന്നാണ് സൂചന. കഴിഞ്ഞ ദിവസം എംജി സര്വ്വകലാശാലയിലുണ്ടായ എസ്എഫ്ഐഎഐഎസ്എഫ് സംഘര്ഷത്തിനിടെയായിരുന്നു വനിതാ നേതാവിന് മര്ദ്ദനമേറ്റത്. സെനറ്റ് തെരഞ്ഞെടുപ്പില് എഐഎസ്എഫ് എതിര് സ്ഥാനാര്ത്ഥിയെ നിര്ത്തിയതാണ് എസ്എഫ്ഐക്കാരെ ചൊടിപ്പിച്ചത്. ഇതിന്റെ പേരില് തെരഞ്ഞെടുപ്പിനിടെ എസ്എഫ്ഐ പ്രവര്ത്തകര് എഐഎസ്എഫ്കാരെ ആക്രമിക്കുകയായിരുന്നു. സംഘര്ഷത്തിനിടെ പ്രവര്ത്തകര് ദേഹത്ത് കടന്നു പിടിക്കുകയും, ബലാത്സംഗം ചെയ്യുമെന്ന് ഭീഷണി മുഴക്കുകയും ചെയ്തുവെന്നാണ് വനിതാ നേതാവിന്റെ പരാതി. ഇതിന്റെ അടിസ്ഥാനത്തില് രാവിലെ അന്വേഷണ സംഘം പരാതിക്കാരിയുടെ മൊഴി രേഖപ്പെടുത്തിയിരുന്നു. ഇതിന് പിന്നൊലെയാണ് പോലീസ് കേസ് എടുത്തത്. അതേസമയം പരാതി അടിസ്ഥാന രഹിതമാണെന്നാണ് എസ്എഫ്ഐ നേതാക്കളുടെ വാദം. പരാതിയില് ആരോപിക്കുന്നവര് ആരും തന്നെ സംഭവ സമയത്ത് സംഘര്ഷമുണ്ടായ സ്ഥലത്ത് ഉണ്ടായിരുന്നില്ല. ഇവര് പോളിംഗ് സ്റ്റേഷനില് ആയിരുന്നുവെന്നും എസ്എഫ്ഐ നേതാക്കള് പറയുന്നു.സംഘര്ഷത്തിന്റെ വീഡിയോ ഇന്നലെ സമൂഹമാദ്ധ്യമങ്ങളില് പ്രചരിച്ചിരുന്നു.